
1.	NÁZOV LIEKU

Zolpidem Mylan 10 mg
filmom obalené tablety


2.	KVALITATÍVNE A KVANTITATÍVNE ZLOŽENIE

Jedna filmom obalená tableta obsahuje 10 mg zolpidémiumtartarátu.

Pomocná látka so známym účinkom:
Jedna filmom obalená tableta obsahuje 47 mg laktózy.

Úplný zoznam pomocných látok, pozri časť 6.1.


3.	LIEKOVÁ FORMA

Filmom obalená tableta.

Biele, oválne, filmom obalené tablety s nápisom „ZM“ a „10“ po stranách deliacej ryhy na jednej strane a „G“ na druhej strane.

Tableta sa môže rozdeliť na rovnaké dávky.


4.	KLINICKÉ ÚDAJE

4.1	Terapeutické indikácie

Zolpidem je indikovaný dospelým na krátkodobú liečbu nespavosti v situáciách, kde insomnia spôsobuje únavu alebo ťažkú vyčerpanosť pacienta.

4.2	Dávkovanie a spôsob podávania

Dávkovanie:
Liečba má byť čo najkratšia. Vo všeobecnosti sa dĺžka liečby obyčajne pohybuje od niekoľkých dní do 2 týždňov, najviac do 4 týždňov, vrátane vysadenia liečby. Priebeh vysadenia liečby sa má prispôsobiť individuálne.

Tak ako pri všetkých hypnotikách, dlhodobá liečba sa neodporúča a doba liečby nemá prekročiť štyri týždne. V niektorých prípadoch môže byť potrebné predĺženie liečby nad rámec maximálnej doby liečby, v takom prípade sa však vyžaduje opätovné zhodnotenie stavu pacienta.

Liek účinkuje rýchlo a preto sa má užívať spolu s tekutinami tesne pred uložením sa do postele alebo až v posteli. Liek sa má užiť iba vtedy, ak je možné zabezpečiť dostatočnú dĺžku spánku (8 hodín).

Dospelí
Liek sa má užiť jednorazovo a nemá sa znovu užívať počas tej istej noci.

Odporúčaná denná dávka pre dospelých je 10 mg, ktorú je potrebné užiť tesne pred spaním. Má sa použiť najnižšia účinná denná dávka zolpidemu, ktorá nesmie presiahnuť 10 mg.

Starší pacienti (nad 65 rokov) a oslabení pacienti.
Starší alebo oslabení pacienti môžu byť osobitne citliví na účinky zolpidemu, preto sa odporúča dávka 5 mg zolpidemu. Táto odporúčaná dávka nemá byť prekročená.

Pacienti s poruchou funkcie pečene
Nakoľko klírens a metabolimus zolpidemu sú znížené u pacientov s poruchou funkcie pečene, odporúča sa u týchto pacientov začať liečbu s dávkou 5 mg, pričom osobitná opatrnosť je potrebná u starších pacientov. U dospelých (do 65 rokov) sa dávka môže zvýšiť na 10 mg iba ak klinická odpoveď nie je postačujúca a liek je dobre znášaný.

Celková dávka Zolpidemu Mylan nemá u žiadneho pacienta prekročiť 10 mg.

Pediatrická populácia
Zolpidem sa neodporúča používať u detí a dospievajúcich do 18 rokov kvôli nedostatku údajov o použití v tejto vekovej kategórii. Dostupné dôkazy z placebom kontrolovaných klinických štúdií sú uvedené v časti 5.1.

Spôsob podávania
Perorálne použitie.

4.3	Kontraindikácie

· Precitlivenosť na liečivo alebo na ktorúkoľvek z pomocných látok uvedených v časti 6.1.
· Závažná hepatálna insuficiencia.
· Syndróm spánkového apnoe.
· Myasthenia gravis.
· Náhla a/alebo závažná respiračná insuficiencia.

4.4	Osobitné upozornenia a opatrenia pri používaní

Všeobecné
Ak je to možné, vždy je potrebné stanoviť príčinu nespavosti. Odstrániteľné príčiny je potrebné riešiť ešte pred podaním hypnotika. Ak nespavosť neustúpi v priebehu 7-14 dní liečby, môže sa jednať o primárne psychiatrické alebo somatické ochorenie, ktoré sa musí zhodnotiť.

Pri predpisovaní zolpidemu je potrebné vziať do úvahy nasledujúce všeobecné informácie týkajúce sa účinkov pozorovaných po podávaní benzodiazepínov alebo iných hypnotík.

Tolerancia
V priebehu niekoľkých týždňov opakovaného užívania krátkodobo - pôsobiacich benzodiazepínov a látok príbuzných benzodiazepínom môže dôjsť k určitej strate hypnotickej účinnosti.

Závislosť
Užívanie benzodiazepínov alebo látok príbuzných benzodiazepínom môže viesť k vývoju fyzickej a psychickej závislosti. Riziko vzniku závislosti sa zvyšuje s dávkou a trvaním liečby a zvyšuje sa aj u pacientov s anamnézou alkoholovej alebo drogovej závislosti. Títo pacienti majú byť počas užívania hypnotík pozorne sledovaní. Ak sa už fyzická závislosť rozvinula, náhle ukončenie liečby je sprevádzané abstinenčnými príznakmi. Tieto môžu byť napríklad bolesti hlavy alebo bolesti svalov, výrazná úzkosť a napätie, nepokoj, zmätenosť, podráždenosť a nespavosť. V závažných prípadoch sa môžu objaviť nasledovné príznaky: derealizácia, depersonalizácia, hyperakúzia, znecitlivenie a brnenie v končatinách, precitlivenosť na svetlo, hluk a fyzický kontakt, halucinácie alebo epileptické kŕče.

Návrat („rebound fenomén“) nespavosti
Po vysadení hypnotika sa môže vo zvýšenej miere opätovne objaviť prechodný syndróm, ktorého príznaky si predtým vyžiadali liečbu benzodiazepínmi alebo látkami príbuznými benzodiazepínom. Tieto môžu byť sprevádzané ďalšími reakciami vrátane zmien nálad, úzkosti a nepokoja.

Je dôležité, aby pacient vedel o možnosti vzniku rebound fenoménu, a aby nemal obavy, keď pri vysadzovaní lieku dôjde k uvedeným príznakom. Existujú náznaky, že v prípade benzodiazepínov alebo látok príbuzných benzodiazepínom s krátkym trvaním účinku sa abstinenčné príznaky môžu prejaviť aj počas intervalu medzi jednotlivými dávkami, najmä ak sú dávky vysoké.

Keďže riziko symptómov z vysadenia/rebound fenoménu sa pravdepodobnejšie vyskytne po náhlom vysadení liečby, odporúča sa postupné znižovanie dávky.

Trvanie liečby
Trvanie liečby má byť čo najkratšie (pozri časť 4.2), pričom nemá presiahnuť 4 týždne vrátane vysadenia liečby. Predĺženie liečby nad toto obdobie si však vyžaduje opätovné zhodnotenie stavu pacienta.

Na začiatku liečby je vhodné pacienta informovať o jej krátkodobom trvaní.

Amnézia
Benzodiazepíny alebo látky príbuzné benzodiazepínom môžu navodiť anterográdnu amnéziu. K tomuto stavu obyčajne dochádza niekoľko hodín po užití zolpidemu. Kvôli zníženiu rizika majú mať pacienti zaručený 7-8 hodinový neprerušovaný spánok (pozri časť 4.8).

Psychiatrické a „paradoxné“ reakcie
Počas užívania benzodiazepínov alebo látok príbuzných benzodiazepínom sa môžu objaviť reakcie, ako nepokoj, rozrušenie, podráždenosť, agresivita, bludy, návaly zlosti, nočné mory, halucinácie, psychózy, námesačnosť a iné nevedomé správanie vyskytujúce sa v noci, ako je konzumácia jedla alebo vedenie vozidla, nevhodné správanie, zvýšená nespavosť a objavujú sa aj iné nežiaduce poruchy týkajúce sa správania. Po vzniku týchto reakcií je potrebné liečbu prerušiť. Uvedené reakcie sa častejšie vyskytujú u starších osôb.

Somnambulizmus a s tým spojené správanie
U pacientov, ktorí užili zolpidem a neboli úplne prebudení zo spánku, bola zaznamenaná námesačnosť a iné s tým spojené správanie, ako vedenie vozidla v spánku, príprava a konzumovanie jedla, telefonovanie alebo sexuálne aktivity, s amnéziou tejto udalosti. Zdá sa, že užívanie alkoholu a iných látok tlmiacich činnosť CNS spolu so zolpidemom zvyšuje riziko takéhoto správania, rovnako ako užívanie zolpidemu v množstvách väčších, ako je maximálna odporúčaná dávka. Je potrebné dôkladne zvážiť prerušenie užívania zolpidemu u pacientov, u ktorých sa zaznamenalo takéto správanie (pozri časť 4.5 a časť 4.8).

Zhoršenie psychomotorických schopností nasledujúci deň
Riziko zhoršenia psychomotorických schopností nasledujúci deň vrátane zhoršenej schopnosti viesť vozidlá je vyššie, ak:
· sa zolpidem užije menej ako 8 hodín pred vykonávaním činností, ktoré si vyžadujú zvýšenú pozornosť (pozri časť 4.7);
· sa užije vyššia dávka, ako je odporúčaná dávka;
· sa zolpidem podáva súbežne s inými liekmi s tlmivým účinkom na CNS, s inými liekmi zvyšujúcimi hladinu zolpidemu v krvi, s alkoholom alebo s nezákonnými drogami (pozri časť 4.5).

Zolpidem sa má užiť jednorazovo tesne pred spaním a nemá sa znovu užívať počas tej istej noci.

Osobitné skupiny pacientov

Starší pacienti
Starší a zoslabnutí pacienti majú dostať nižšiu dávku: pozri odporučené dávkovanie (časť 4.2).

V dôsledku myorelaxačného účinku môže dôjsť k pádom a následne k vzniku zranení, najmä u starších osôb pri nočnom vstávaní.

Porucha funkcie obličiek
U pacientov s renálnou insuficienciou je potrebná opatrnosť, hoci úprava dávkovania nie je nutná (pozri časť 5.2). 

Porucha funkcie dýchania
Pri predpisovaní zolpidemu pacientom s chronickou respiračnou insuficienciou je potrebná opatrnosť, pretože benzodiazepíny znižujú dychovú aktivitu. Okrem toho je potrebné vziať do úvahy, že úzkosť alebo rozrušenie sa opisujú ako známky zhoršenia respiračnej insuficiencie.

Porucha funkcie pečene
Benzodiazepíny a látky príbuzné benzodiazepínom nie sú indikované na liečbu pacientov s ťažkou hepatálnou insuficienciou, pretože môžu prispieť k vzniku encefalopatie.

Použitie u pacientov so psychózami
Benzodiazepíny a látky príbuzné benzodiazepínom sa neodporúčajú ako primárna liečba.

Depresia
Benzodiazepíny a látky príbuzné benzodiazepínom sa nemajú užívať samostatne na liečbu depresie alebo úzkosti spojenej s depresiou (u takýchto pacientov môže dôjsť k navodeniu samovražedných sklonov). Zolpidem sa má pacientom so známkami depresie podávať s opatrnosťou. Pacienti môžu mať samovražedné sklony. Vzhľadom na možnosť úmyselného predávkovania je potrebné týmto pacientom predpisovať len najnižšie možné zásoby lieku. Už existujúca depresia sa môže prejaviť počas užívania zolpidemu. Keďže nespavosť môže byť symptómom depresie, je potrebné znova zhodnotiť stav pacienta, ak nespavosť pretrváva.

Použitie u pacientov s anamnézou alkoholovej alebo drogovej závislosti
Benzodiazepíny a látky príbuzné benzodiazepínom sa majú u pacientov s anamnézou alkoholovej alebo drogovej závislosti používať s maximálnou opatrnosťou. Počas liečby zolpidemom musia byť títo pacienti pod starostlivým dohľadom vzhľadom na riziko vzniku návyku a psychologickej závislosti.

Použitie u pacientov s intoleranciou galaktózy
Keďže tento liek obsahuje laktózu, pacienti so zriedkavými dedičnými problémami galaktózovej intolerancie, celkovým deficitom laktázy alebo glukózo-galaktózovou malabsorpciou nesmú užívať tento liek.

4.5	Liekové a iné interakcie

Pri použití iných psychoaktívnych látok je potrebná zvýšená opatrnosť.

Zolpidem Mylan 10 mg sa neodporúča užívať súbežne s alkoholom. Pri užívaní zolpidemu s alkoholom môže dôjsť k zosilneniu jeho sedatívneho účinku. V dôsledku toho môže dôjsť k ovplyvneniu schopnosti viesť vozidlá a obsluhovať stroje.

Kombinácia s liekmi s tlmivým účinkom na CNS
Pri súbežnom užívaní s antipsychotikami (neuroleptikami), hypnotikami, anxiolytikami/sedatívami, antidepresívami, opiátmi (opioidnými analgetikami), antiepileptikami, anestetikami a antihistaminikami so sedatívnymi účinkami môže dôjsť k prehĺbeniu centrálneho útlmu. Z toho dôvodu môže súbežné užívanie zolpidemu s týmito liekmi zvýšiť ospalosť a zhoršiť psychomotorické schopnosti nasledujúci deň vrátane zhoršenej schopnosti viesť vozidlá (pozri časť 4.4 a časť 4.7). Boli hlásené aj izolované prípady vizuálnych halucinácií u pacientov užívajúcich zolpidem s antidepresívami s obsahom bupropiónu, dezipramínu, fluoxetínu, sertralínu a venlafaxínu.

Súbežné užívanie fluvoxamínu môže zvýšiť hladinu zolpidemu v krvi, preto sa takéto súbežné užívanie neodporúča.

V prípade opioidov sa môže tiež objaviť zvýraznenie eufórie, čo môže viesť k zvýšeniu psychologickej závislosti.

Zdá sa, že zolpidémiumtartarát interaguje so sertralínom. Táto interakcia môže spôsobiť zvýšenú ospalosť. Boli tiež hlásené prípady vizuálnych halucinácií.

Zolpidem je metabolizovaný niektorými izoenzýmami zo systému cytochrómu P450. Hlavným enzýmom je CYP 3A4, ale zapojený je aj CYP 1A2.

CYP450 inhibitors and inducers
Súbežné užívanie ciprofloxacínu môže zvýšiť hladinu zolpidemu v krvi, preto sa ich súbežné užívanie neodporúča.

Rifampicín (induktor CYP3A4 ) indukuje metabolizmus zolpidemu, čo vedie približne k 60 % zníženiu maximálnych plazmatických koncentrácií a k možnému zníženiu účinnosti. Podobné účinky je možné očakávať aj pri iných silných induktoroch enzýmov cytochrómu P450. . Avšak, keď sa zolpidemiumtartarát užíval s itrakonazolom (CYP3A4 inhibítor), jeho fakmakokinetika a farmakodynamika neboli výrazne ovplyvnené. Klinický význam tohto záveru nie je známy.

Súbežné podávanie zolpidemu a ketokonazolu (200 mg dvakrát denne), silného inhibítora CYP3A4, predlžuje eliminačný polčas zolpidemu, zvyšuje celkovú AUC a znižuje zdanlivý perorálny klírens pri porovnaní zolpidemu a placeba. Celková AUC pre zolpidem podávaný súbežne s ketokonazolom sa zvýšila 1,83-násobne oproti samotnému zolpidemu. Obvyklá úprava dávkovania zolpidemu nemusí byť potrebná, ale pacienti musia byť poučení, že užívanie zolpidemu s ketokonazolom môže zvýšiť sedatívny účinok.

Nakoľko CYP3A4 zohráva významnú úlohu v metabolizácii zolpidemu, majú sa zvážiť možné interakcie s liekmi, ktoré sú substrátom alebo indukujú CYP3A4.

Iné lieky
Keď sa zolpidem podával s warfarínom, digoxínom alebo ranitidínom , neboli pozorované žiadne významné farmakokinetické interakcie.

4.6	Fertilita, gravidita a laktácia

Vzhľadom na nedostatok informácií nie je možné hodnotiť bezpečnosť zolpidemu počas gravidity a dojčenia.

Gravidita
Hoci štúdie na zvieratách nepreukázali žiadne teratogénne ani embryotoxické účinky, údaje o bezpečnosti počas tehotenstva u človeka nie sú známe. Z toho dôvodu sa zolpidem nemá užívať počas gravidity, najmä počas prvého trimestra.

Ak sa zolpidem predpíše žene vo fertilnom veku, je potrebné ju informovať o tom, aby sa poradila so svojím lekárom o ukončení užívania zolpidemu, ak plánuje otehotnieť alebo ak má podozrenie, že je tehotná.

Ak sa zo zrejmých lekárskych dôvodov zolpidem podá počas neskorého štádia gravidity alebo počas pôrodu, v dôsledku farmakologického účinku lieku je možné u novorodenca predpokladať hypotermiu, hypotóniu a stredne ťažký útlm dýchania. Ak sa zolpidemiumtartarát užíval súbežne s inými liekmi tlmiacimi CNS na konci gravidity, boli hlásené prípady ťažkej neonatálnej respiračnej depresie.

U detí matiek, ktoré chronicky užívali benzodiazepíny alebo látky príbuzné benzodiazepínom počas neskorých štádií tehotenstva, sa môžu objaviť abstinenčné príznaky v postnatálnom období v dôsledku vzniku fyzickej závislosti.

Dojčenie
Zolpidem v malom množstve prechádza do materského mlieka. Z toho dôvodu sa zolpidem nemá podávať dojčiacim matkám.

4.7	Ovplyvnenie schopnosti viesť vozidlá a obsluhovať stroje

Zolpidem Mylan má veľký vplyv na schopnosť viesť vozidlá a obsluhovať stroje.

Vodiči vozidiel a pracovníci obsluhujúci stroje majú byť upozornení na to, že tak ako v prípade iných hypnotík, ráno po podaní tohto lieku existuje možné riziko malátnosti, predĺženého reakčného času, závratov, ospalosti, rozmazaného/dvojitého videnia, zníženej ostražitosti a zhoršenej schopnosti viesť vozidlá (pozri časť 4.8). Na minimalizovanie tohto rizika sa odporúča obdobie odpočinku v trvaní najmenej 8 hodín medzi užitím zolpidemu a vedením vozidla, obsluhovaním strojov a prácou vo výškach.

Zhoršenie schopnosti viesť vozidlá a správanie ako mikrospánok sa objavili v prípade podania zolpidemu samostatne pri terapeutických dávkach.

Okrem toho súbežné podanie zolpidemu s alkoholom a inými liekmi s tlmivým účinkom na CNS zvyšuje riziko takéhoto správania (pozri časti 4.4 a 4.5). Pacienti majú byť upozornení, aby neužívali zolpidem s alkoholom alebo inými psychoaktívnymi látkami.

4.8	Nežiaduce účinky

Zdá sa, že tieto účinky súvisia s individuálnou citlivosťou, pričom častejšie sa vyskytujú v priebehu 1 hodiny po užití lieku, ak pacient nejde spať alebo ak nezaspí okamžite (pozri časť 4.2).

Výskyt nežiaducich účinkov sa uvádza v nižšie uvedenej tabuľke za použitia nasledovnej konvencie:
Veľmi časté (≥ 1/10), časté (≥ 1/100, < 1/10), menej časté (≥ 1/1 000, < 1/100), zriedkavé (≥ 1/10 000, < 1/1 000), veľmi zriedkavé (< 1/10 000), vrátane izolovaných hlásení, neznáme (z dostupných údajov).

Je dokázaná súvislosť medzi dávkou a účinkami spojenými s užitím zolpidemu, najmä niektorými účinkami na CNS a gastrointestinálny trakt. Teoreticky by mali byť tieto účinky nižšie, ak sa zolpidem užije bezprostredne pred spaním. Tieto účinky sa vyskytujú najčastejšie u starších pacientov.

	Trieda orgánových systémov
	Frekvencia výskytu

	
	Časté
	Menej časté
	Zriedkavé
	Neznáme

	Infekcie a nákazy
	Infekcie horných dýchacích ciest, infekcie dolných dýchacích ciest
	
	
	

	Poruchy imunitného systému
	
	
	
	Angioneurotický edém

	Psychické poruchy 
	Halucinácie, agitácia, nočné mory
	Podráždenosť, zmätenosť
	
	Nepokoj, agresivita, klamlivé predstavy, zlosť, psychóza, nezvyčajné správanie, námesačnosť, (pozri časť 4.4), závislosť (abstinenčné príznaky alebo návrat symptómov sa môže vyskytnúť po prerušení liečby), depresia (pozri časť 4.4), znížené libido.
Väčšina týchto nežiaducich účinkov súvisí s paradoxnými reakciami.

	Poruchy nervového systému
	Somnolencia, bolesť hlavy, závraty, zvýšená nespavosť, kognitívne poruchy ako anterográdna amnézia (amnestické účinky môžu súvisieť s nevhodným správaním), 
	
	
	Znížená úroveň vedomia, poruchy pozornosti, poruchy reči

	Poruchy oka
	
	Dvojité videnie
	
	

	Poruchy dýchacej sústavy, hrudníka a mediastína
	
	
	
	Respiračná depresia (pozri časť 4.4)

	Poruchy gastrointestinálneho traktu
	Hnačka, nauzea, vracanie, abdominálna bolesť
	
	
	

	Poruchy pečene a žlčových ciest
	
	
	
	Zvýšenie hladiny pečeňových enzýmov, hepatocelulárne, cholestatické alebo zmiešané poškodenie pečene

	Poruchy kože a podkožného tkaniva
	
	
	
	Vyrážka, svrbenie, žihľavka, nadmerné potenie 

	Poruchy kostrovej a svalovej sústavy a spojivového tkaniva
	Bolesť chrbta
	
	
	Svalová slabosť

	Celkové poruchy a reakcie v mieste podania
	Únava
	
	
	Porucha chôdze, tolerancia na liek, pád (prevažne u starších pacientov a keď zolpidem nebol užívaný v súlade s odporúčaným dávkovaním) 



Hlásenie podozrení na nežiaduce reakcie
Hlásenie podozrení na nežiaduce reakcie po registrácii lieku je dôležité. Umožňuje priebežné monitorovanie pomeru prínosu a rizika lieku. Od zdravotníckych pracovníkov sa vyžaduje, aby hlásili akékoľvek podozrenia na nežiaduce reakcie na národné centrum hlásenia uvedené v Prílohe V.

4.9	Predávkovanie

Príznaky
Pri predávkovaní samotným zolpidemom alebo spolu s inými látkami tlmiacimi CNS (vrátane alkoholu) sa zaznamenala porucha vedomia v rozmedzí od somnolencie až po kómu a boli hlásené prípady úmrtia.

Opatrenia
Majú sa použiť všeobecné symptomatické a podporné opatrenia. Ak je to vhodné, má sa vykonať okamžitý výplach žalúdka. Ak vyprázdnenie žalúdka nebude mať želaný účinok, kvôli zníženiu ďalšieho vstrebávania látky sa má podať aktívne uhlie. Látky so sedatívnym účinkom je nutné vysadiť aj v prípade excitácie.

Pri závažných príznakoch je možné zvážiť podanie flumazenilu.
Bolo hlásené, že polčas eliminácie flumazenilu je okolo 40 – 80 minút. Pacienti majú byť pod prísnym dozorom, vzhľadom na jeho rýchly nástup účinku; môžu byť potrebné ďalšie dávky flumazenilu. Avšak podanie flumazenilu môže prispieť k vzniku neurologických symptómov (kŕče).

Hemodialýza a forsírovaná diuréza sú neúčinné vzhľadom na veľký distribučný objem a vysokú väzbu zolpidemu na plazmatické bielkoviny.

Pri liečbe predávkovania akýmkoľvek liekom je potrebné myslieť na možnosť užitia viacerých liekov súbežne.


5.	FARMAKOLOGICKÉ VLASTNOSTI

5.1	Farmakodynamické vlastnosti

Farmakoterapeutická skupina: hypnotiká a sedatíva, liečivá príbuzné benzodiazepínom
ATC kód: N05CF02

Zolpidem je imidazopyridín, ktorý sa prednostne viaže na subtyp omega-1 (známy je tiež ako subtyp 1 benzodiazepínov), čo zodpovedá GABA-A receptoru, ktorý obsahuje alfa-1 subjednotku, zatiaľ čo benzodiazepíny sa neselektívne viažu aj na omega-1 aj omega-2 subtypy. Ovplyvnenie toku chloridových aniónov prostredníctvom týchto receptorov vedie k špecifickému sedatívnemu účinku, ktorý reprezentuje zolpidem. Tieto účinky možno zvrátiť benzodiazepínovým antagonistom flumazenilom.

U zvierat: Selektívna väzba zolpidemu na omega-1 receptory môže vysvetliť virtuálnu absenciu myorelaxačného a antikonvulzívneho účinku na zvieratách pri hypnotickej dávke, ktoré sa normálne vyskytujú pri benzodiazepínoch, ktoré nie sú selektívne pre omega-1 väzbové miesta.

U ľudí: Zolpidem skracuje nástup spánku, znižuje počet prebudení, čo zvyšuje dĺžku a kvalitu spánku. Tieto účinky sú spojené s charakteristickým EEG profilom, odlišným od profilu benzodiazepínov. V štúdiách, v ktorých sa hodnotilo percento času strávené v každom štádiu spánkového cyklu zolpidem vo všeobecnosti zachoval jednotlivé štádiá spánku.
Pri odporúčanej dávke zolpidem neovplyvňuje REM fázu. Zachovanie hlbokého spánku (fáza 3 a 4 – NREM ) môže byť vysvetlený selektívnou väzbou zolpidemu na omega-1 receptory.
Všetky známe účinky zolpidemu sú zvrátiteľné benzodiazepínovým antagonistom flumazenilom.

Randomizované štúdie preukázali iba presvedčivé dôkazy o účinnosti 10 mg zolpidemu.

V randomizovanej, dvojito zaslepenej štúdii u 462 nie starších zdravých dobrovoľníkov s prechodnou nespavosťou sa preukázalo, že zolpidem 10 mg znížil priemerný čas zaspávania o 10 minút v porovnaní s placebom, zatiaľ čo 5 mg zolpidem o 3 minúty.

V randomizovanej, dvojito zaslepenej štúdii u 114 nie starších pacientov s chronickou nespavosťou, zolpidem 10 mg znížil priemerný čas zaspávania o 30 minút v porovnaní s placebom, zatiaľ čo 5 mg zolpidem o 15 minút.

U niektorých pacientov môže byť účinná nižšia dávka 5 mg.

Pediatrická populácia
Bezpečnosť a účinnosť zolpidemu u pacientov mladších ako 18 rokov nebola stanovená. V randomizovanej, placebom kontrolovanej štúdii s 201 deťmi od 6 do 17 rokov s insomniou súvisiacou s poruchou pozornosti sprevádzanou hyperaktivitou (ADHD – attention deficit hyperactivity disorder) sa nepodarilo preukázať účinnosť zolpidemu v dávke 0,25 mg/kg/deň (maximálna dávka 10 mg/deň) v porovnaní s placebom. Psychiatrické poruchy a poruchy nervového systému tvorili najčastejšie sa vyskytujúce nežiaduce udalosti pozorované pri liečbe zolpidemom oproti placebu a zahŕňajú závrat (23,5 % oproti 1,5 %), bolesť hlavy (12,5 % oproti 9,2 %) a halucinácie (7,4 % oproti 0 %). (Pozri časť 4.2).

5.2	Farmakokinetické vlastnosti 

Absorpcia
Zolpidem sa rýchlo vstrebáva a má rýchly nástup hypnotického účinku. Jeho biologická dostupnosť po perorálnom podaní je 70 %. Po podaní terapeutických dávok vykazuje lineárnu kinetiku. Terapeutické plazmatické hladiny sa pohybujú od 80 do 200 ng/ml. Maximálna plazmatická koncentrácia sa dosiahne 0,5-3 hod po podaní liečiva.

Distribúcia
Distribučný objem zolpidemu u dospelých je 0,54 l/kg a klesá na 0,34 l/kg u starších osôb.

Väzba na plazmatické bielkoviny je 92%. Účinok pri prvom prechode pečeňou (first-pass) je približne 35 %. Ukázalo sa, že opakované podávanie neovplyvňuje väzbu látky na plazmatické bielkoviny, čo naznačuje chýbanie súťaženia medzi zolpidemom a jeho metabolitmi o väzbové miesta.

Eliminácia
Polčas eliminácie je krátky, v priemere 2,4 hod, a trvanie účinku je najviac 6 hodín.

Všetky metabolity sú farmakologicky inaktívne a vylučujú sa močom (56 %) a stolicou (37 %).

V štúdiách sa ukázalo, že zolpidem sa nedá odstrániť z cirkulácie dialýzou.

Osobitné skupiny pacientov

Porucha funkcie obličiek
U pacientov s renálnou insuficienciou sa pozoruje zníženie klírensu stredného stupňa (nezávisle od možnej dialýzy). Ostatné farmakokinetické parametre zostávajú neovplyvnené.

Starší pacienti
U starších pacientov a u pacientov s hepatálnou insuficienciou stúpa biologická dostupnosť zolpidemu. Klírens sa znižuje a predlžuje sa polčas eliminácie (približne 10 hod).

Porucha funkcie pečene
U pacientov s cirhózou pečene sa pozorovalo 5-násobné zvýšenie hodnoty AUC a 3-násobné predĺženie biologického polčasu zolpidemu.

5.3	Predklinické údaje o bezpečnosti

Zolpidem má všeobecne nízku toxicitu. Väčšina účinkov u potkanov a opíc bola pozorovaná v dôsledku zvýšeného hypnotického účinku, hlavne pri vysokých dávkach.

Indukcia pečeňových enzýmov bola u potkanov pozorovaná pri dávke 62,5 mg/kg/deň, vzhľadom na adaptívny proces. U opíc neboli určené žiadne cieľové orgány a dávka 180 mg/kg/deň nebola toxická.

Zolpidem nebol genotoxický pre génové mutácie, chromozómové odchýlky a testy opravy DNA. Dlhodobé (2-ročné) štúdie karcinogenity nepotvrdili žiadne karcinogénne účinky u potkanov a myší.

Štúdie reprodukčnej toxicity sa vykonali za použitia dávok indukujúcich vyšší hypnotický účinok a väčšiu systémovú expozíciu ako u ľudí.

Zolpidem a jeho metabolity prechádzajú placentou a nachádzajú sa v malých množstvách v tkanivách plodu.

V týchto štúdiách nemal zolpidem teratogénne účinky a nemal vplyv na plodnosť alebo vývoj plodu.


6.	FARMACEUTICKÉ INFORMÁCIE

6.1	Zoznam pomocných látok

Jadro tablety
Monohydrát laktózy, mikrokryštalická celulóza, predželatínový kukuričný škrob, magnéziumstearát.

Obal
Hypromelóza, oxid titaničitý (E 171), polysorbát 80 (E 433), makrogol 400.

6.2	Inkompatibility

Neaplikovateľné.

6.3	Čas použiteľnosti

2 roky.

6.4	Špeciálne upozornenia na uchovávanie

Uchovávajte pri teplote do 25C. Uchovávajte v pôvodnom obale.

6.5	Druh obalu a obsah balenia

4, 7, 10, 14, 20, 28, 30, 50, 100 alebo 250 filmom obalených tabliet v blistri z PVC/Al fólie alebo v polypropylénových fľašiach s viečkom z polyetylénu.

Na trh nemusia byť uvedené všetky veľkosti balenia.

6.6 Špeciálne opatrenia na likvidáciu

Žiadne zvláštne požiadavky.

